text: Listetyv på togt gennem natten
  10 juli 2015 kl. 04.26
  Inden for få timer havde tre ældre ubehageligt besøg af en listetyv
  Tyven brugte samme fremgangsmåde alle tre steder: Ind gennem et vindue, stjæle synlige værdier og så hurtigt væk igen. Det gik ud over tre ældre, der lå og sov i deres lejligheder på henholdsvis Grundtvigs Allé, Tandsbjerg og Ved Skellet i Sønderborg.
  - De ligger så tæt og indbruddene er så ens, at det næsten må være samme gerningsmand, siger vagtchef ved Syd- og Sønderjyllands Politi Jan Stokholm til TV SYD.
  Indbruddene skete mellem 00:30 og 03:00. Det ene af stederne dirkede tyven et vindue op, mens han de to andre steder kastede en sten ind gennem ruden for at få den op.
  - Det vækker naturligvis beboerne, men tyven er væk igen, inden de når at opfatte, hvad der sker, siger Jan Stokholm.
  